अमेरिका में शुक्रवार को गैर-कृषि क्षेत्र के रोजगार के आँकड़े जारी किये गये थे। यह उम्मीद से कम रहा। इसका वहाँ के बाजारों पर नकारात्मक प्रभाव पड़ सकता है। आँकड़े जारी होने के बाद दुनिया की अन्य प्रमुख मुद्राओं के बास्केट में डॉलर 0.11 प्रतिशत गिर गया। यदि विदेशी बाजारों में गिरावट आती है तो इसका असर स्थानीय बाजार पर भी देखा जा सकता है। गत सप्ताह सेंसेक्स 2.69 प्रतिशत यानी 749.86 अंक की बढ़त के साथ 16 महीने के उच्चतम स्तर 28,532.11 अंक पर बंद हुआ। निफ्टी भी 2.76 फीसदी यानी 237.10 अंक चढ़कर 8,809.65 अंक पर रहा। मझौली तथा छोटी कंपनियों के लिए भी सप्ताह अच्छा रहा। बीएसई का मिडकैप 1.77 प्रतिशत तथा स्मॉलकैप 1.25 प्रतिशत की तेजी में रहा। सप्ताह के पहले तीन कारोबारी दिवसों पर बाजार में लिवाली का जोर रहा। गुरुवार को रिलायंस इंडस्ट्रीज द्वारा जियो की लांचिंग की घोषणा से टेलीकॉम सेक्टर में आये भूचाल से बाजार लाल निशान में बंद हुआ, लेकिन शुक्रवार को यह वापसी करने में कामयाब रहा। सोमवार को उतार-चढ़ाव के बीच सेंसेक्स में 120.41 अंक की तेजी देखी गई। मंगलवार को विदेशी बाजारों के सकारात्मक संकेत के बीच एचडीएफसी और आईटीसी जैसे कंपनियों में हुई लिवाली से इसने 440.35 अंक की सप्ताह की सबसे बड़ी छलाँग लगाई। बुधवार को यह 109.16 अंक की बढ़त बनाने में कामयाब रहा। चालू वित्त वर्ष की पहली तिमाही के आँकड़े बुधवार शाम जारी किये गये जिसमें विकास दर सात प्रतिशत से ऊपर (7.1 फीसदी) रहने के बावजूद इसमें तुलनात्मक रूप से गिरावट देखी गई। गुरुवार सुबह रिलायंस इंडस्ट्रीज ने आजीवन फ्री कॉलिंग और फ्री रोमिंग के साथ अपनी 4 जी सेवा रिलायंस जियो के लांचिंग की घोषणा की। इससे गुरुवार को उतार-चढ़ाव के बाद अंतत: सेंसेक्स 28.69 अंक टूटकर बंद हुआ। शुक्रवार को अंतिम कारोबारी दिवस पर बाजार ने वापसी की और सेंसेक्स 108.63 अंक चढ़कर 28,532.11 अंक के 16 महीने के उच्चतम स्तर पर बंद हुआ।